CELEX: 32008D0824
Language: mt
Date: 2008-10-22 00:00:00
Title: 2008/824/KE: Deċiżjoni tal-Kummissjoni tat- 22 ta’ Ottubru 2008 li twaqqaf Grupp ta’ Politika Kluster Ewropew

30.10.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 288/7
            
         DEĊIŻJONI TAL-KUMMISSJONI
   tat-22 ta’ Ottubru 2008
   li twaqqaf Grupp ta’ Politika Kluster Ewropew
   (2008/824/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Billi:
   
               (1)
            
            
               L-Artikolu 157 tat-Trattat assenja lill-Komunità u lill-Istati Membri d-dmir li jiżguraw li l-kondizzjonijiet neċessarji għall-kompetittività tal-industrija tal-Komunità jeżistu, kif ukoll li jrawmu sfruttament aħjar tal-potenzjal industrijali ta’ politika ta’ innovazzjoni, riċerka u żvilupp teknoloġiku.
            
         
               (2)
            
            
               L-Artikolu 13 tad-Deċiżjoni 1639/2006/KE tal-Parlament Ewropew u tal-Kunsill tal-24 ta’ Ottubru 2006 li jistabbilixxi Programm ta’ Qafas għall-Kompetittività u l-Innovazzjoni (2007 sal-2013) (1), isejjaħ għal azzjoni biex irawwem innovazzjoni speċifika għas-settur, klusters, netwerks ta’ innovazzjoni, sħubiji ta’ innovazzjoni pubbliċi-privati u kooperazzjoni ma’ organizzazzjonijiet internazzjonali rilevanti, u l-użu tal-ġestjoni tal-innovazzjoni.
            
         
               (3)
            
            
               Fil-Komunikazzjoni tagħha “Inpoġġu l-għarfien fil-prattika: Strateġija fuq bażi wiesgħa għall-innovazzjoni għall-UE” (2) il-Kummissjoni tagħraf ir-rwol importanti ta’ klusters għall-kompetittività u l-innovazzjoni bħala strumenti biex titnaqqas id-diskrepanza bejn in-negozji, riċerka u riżorsi, u b’hekk twassal l-għarfien lejn is-suq b’mod aktar mgħaġġel, u ssejjaħ għal orjentazzjoni ta’ politika strateġika u kooperazzjoni.
            
         
               (4)
            
            
               Fil-konklużjonijiet tiegħu tal-4 ta’ Diċembru 2006 il-Kunsill għall-Kompetittività identifika l-klusters bħala waħda mid-disa’ prijoritajiet strateġiċi għall-implimentazzjoni ta’ strateġija fuq bażi wiesgħa għall-innovazzjoni Ewropea.
            
         
               (5)
            
            
               Il-Kunsill Ewropew tat-13 u l-14 ta’ Marzu 2008 saħaq fil-konklużjonijiet tiegħu li l-qafas tal-kondizzjonijiet għall-innovazzjoni għandu jkun ikkoordinat aħjar, inkluż permezz tal-konnessjonijiet bejn ix-xjenza u l-industrija u klusters ta’ innovazzjoni ta’ klassi dinjija u l-iżvilupp tal-klusters reġjonali u n-netwerks.
            
         
               (6)
            
            
               Il-Memorandum tal-Klusters Ewropej, li tnieda fil-Konferenza tal-Presidenza Ewropea dwar l-Innovazzjoni u l-Klusters fi Stokkolma fit-22 u 23 ta’ Jannar 2008 u li kien iffirmat minn aktar minn 70 awtorità u aġenzija nazzjonali u reġjonali, kien pass importanti biex jinkoraġġixxi aktar l-iżvilupp tal-klusters.
            
         
               (7)
            
            
               L-Alleanza Ewropea tal-Klusters, li attwalment tgħaqqad aktar minn 70 organizzazzjoni msieħba madwar l-Ewropa, kienet l-ewwel pass lejn il-kooperazzjoni tal-politika tal-klusters madwar l-UE.
            
         
               (8)
            
            
               Fl-opinjoni tiegħu dwar il-klusters u l-politika tal-klusters adottati fid-19 ta’ Ġunju 2008, il-Kumitat tar-Reġjuni jsejjaħ għat-twaqqif ta’ Grupp Espert ta’ Livell Għoli dwar il-Klusters, li jista’ jservi bħala pjattaforma biex jiddiskuti l-implimentazzjoni ta’ qafas strateġiku ġenerali għall-klusters.
            
         
               (9)
            
            
               Fil-Komunikazzjoni mill-Kummissjoni “Lejn klusters ta’ klassi dinjija fl-Unjoni Ewropea: L-implimentazzjoni ta’ strateġija fuq bażi wiesgħa għall-innovazzjoni” (3), it-twaqqif tal-Grupp ta’ Politika Kluster Ewropew hu identifikat bħala pass importanti tal-aġenda tal-politika b’appoġġ għall-klusters ta’ klassi dinjija fl-UE.
            
         
               (10)
            
            
               Hu għalhekk neċessarju li jitwaqqaf Grupp ta’ Politika Kluster Ewropew u li jkunu ddefiniti d-dmirijiet u l-istruttura tiegħu.
            
         
               (11)
            
            
               Bil-għan li jinkisbu l-objettivi msemmija hawn fuq il-Kummissjoni jeħtieġ li titlob il-kontribut ta’ dawk li jfasslu l-politika u l-esperti fil-qasam tal-iżvilupp tal-gruppi.
            
         
               (12)
            
            
               Grupp ta’ Politika Kluster Ewropew għandu jagħmel skambju ta’ intelliġenza dwar il-politika tal-klusters bl-għan li jesplora aktar kif jista’ jassisti aħjar lill-Istati Membri biex jappoġġjaw it-twaqqif ta’ klusters ta’ klassi dinjija fl-UE.
            
         
               (13)
            
            
               Grupp ta’ Politika Kluster Ewropew għandu jkun magħmul minn membri ta’ livell għoli b’esperjenza u kompetenza fil-qasam tal-politika tal-kompetittività u l-innovazzjoni u b’għarfien tajjeb ħafna tar-rwol u t-tħaddim ta’ klusters fi żvilupp ekonomiku.
            
         
               (14)
            
            
               Għandha ssir dispożizzjoni għar-regoli dwar l-iżvelar tal-informazzjoni mill-membri tal-Grupp ta’ Politika Kluster Ewropew, bla ħsara għar-regoli dwar is-sigurtà stabbiliti fl-Anness għad-Deċiżjoni 2001/844/KE tal-Kummissjoni, KEFA, Euratom (4).
            
         
               (15)
            
            
               Id-dejta personali relatata mal-membri tal-Grupp ta’ Politika Kluster Ewropew għandha tinġabar, tkun ipproċessata u ppubblikata b’konformità mar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-ħarsien tal-individwi fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ din id-dejta (5).
            
         
               (16)
            
            
               Huwa xieraq li jiġi stabbilit perjodu għall-applikazzjoni ta’ din id-Deċiżjoni. Malli jasal il-waqt, il-Kummissjoni għandha tikkunsidra r-rakkomandabbiltà ta’ estensjoni,
            
         IDDEĊIDIET KIF ĠEJ:
   Artikolu 1
   Il-Grupp ta’ Politika Kluster Ewropew
   Grupp ta’ Politika Kluster Ewropew, minn issa 'l quddiem imsejjaħ “il-Grupp”, huwa b’dan imwaqqaf mill-Kummissjoni.
   Artikolu 2
   Dmiriijiet
   Il-Grupp għandu jkollu d-dmirijiet li ġejjin:
   
               (a)
            
            
               li jtejjeb l-għarfien tat-tweġibiet ta’ politika moderna tal-Kummissjoni u l-Istati Membri b’appoġġ għall-eċċellenza tal-gruppi;
            
         
               (b)
            
            
               li jidentifika u janalizza aktar il-prassi li rnexxiet u li ma rnexxietx b’appoġġ għall-klusters, u jagħmel rakkomandazzjonijiet dwar kif jista’ jfassal aħjar il-politika tal-klusters fil-Komunità;
            
         
               (c)
            
            
               li jivvaluta x-xejriet internazzjonali fl-iżvilupp tal-klusters u jidentifika sfidi futuri għall-politika tal-klusters bi tweġiba għall-globalizzazzjoni;
            
         
               (d)
            
            
               li jesplora għodod biex jitneħħew ostakoli eżistenti għal kooperazzjoni ta’ klusters transnazzjonali;
            
         
               (e)
            
            
               li janalizza l-komplementaritajiet fost l-istrateġiji politiċi ewlenin u l-istrumenti finanzjarji f’livell Komunitarju li jappoġġjaw il-klusters, jiġbdu il-konklużjonijiet u jifformolaw ir-rakkomandazzjonijiet;
            
         
               (f)
            
            
               li jikkoordina mal-Alleanza Ewropea tal-Klusters u fejn xieraq ma’ inizjattivi oħrajn b’appoġġ għall-klusters u l-politika tal-klusters, u jieħu mill-esperjenzi prattiċi tagħhom;
            
         
               (g)
            
            
               li jwettaq massimu ta’ tliet żjarat esploratorji ta’ studju matul il-kariga tal-membri, bl-għan li jitgħallem mill-esperjenza internazzjonali;
            
         
               (h)
            
            
               li jikkollabora bl-għan li jikkomunika d-diskussjoni u s-sejbiet komuni lill-pubbliku;
            
         
               (i)
            
            
               li jipprovdi lill-Kummissjoni b’rapport intermedju disa’ xhur wara t-tnedija tiegħu u rapport finali fl-aħħar tal-kariga tiegħu b’sommarju tal-progress dwar id-dmirijiet u r-rakkomandazzjonijiet. Dan ir-rapport għandu jitqiegħed għad-dispożizzjoni tal-pubbliku.
            
         Il-President għandu jipparteċipa f’konferenzi u okkażjonijiet rilevanti u għandu jippreżenta r-riżultati u s-sejbiet ewlenin tal-Grupp.
   Artikolu 3
   Sħubija - Ħatra
   1.   Il-membri tal-Grupp għandhom jinħatru mill-Kummissjoni minn speċjalisti ta’ livell għoli b’kompetenza fl-oqsma skont l-Artikolu 2, li wieġbu għas-Sejħa għall-Applikazzjonijiet. Ir-rappreżentant tal-Kummissjoni jista’ jistieden esperti jew osservaturi b’kompetenza speċifika dwar suġġett fuq l-aġenda biex jipparteċipaw fid-deliberazzjoniiet tal-grupp meta dan ikun xieraq.
   2.   Il-grupp għandu jkun magħmul minn massimu ta’ 20 membru.
   3.   Il-membri tal-Grupp għandhom jinħatru għal kariga ta’ 18-il xahar.
   4.   Il-membri għandhom jinħatru f'kapaċità personali u għandhom jagħtu parir lill-Kummissjoni indipendentement minn kull influwenza esterna.
   5.   Il-membri tal-Grupp jibqgħu fil-kariga tagħhom sakemm jinbidlu jew sal-aħħar tal-mandat tagħhom.
   6.   Il-membri li ma jibqgħux f’pożizzjoni li jikkontribwixxu b’mod effettiv fid-deliberazzjonijiet tal-Grupp, li jippreżentaw ir-riżenja tagħhom jew li ma jirrispettawx il-kundizzjonijiet stabbiliti fil-paragrafu 4 ta’ dan l-Artikolu jew l-Artikolu 287 tat-Trattat jistgħu jiġu ssostitwiti għall-bqija tal-perjodu taż-żmien li jkun fadallu l-mandat tagħhom.
   7.   Il-membri maħtura f'kapaċità personali għandhom jiffirmaw kull sena dikjarazzjoni fejn jistqarru li huma jaġixxu fl-interess tal-pubbliku kif ukoll dikjarazzjoni li tikkonferma n-nuqqas jew l-eżistenza ta’ kull interess li jista’ jaffettwa l-oġġettività tagħhom.
   8.   L-ismijiet tal-membri maħtura f’kapaċità personali għandhom ikunu ppubblikati fuq is-sit tal-Internet tad-Direttorat-Ġenerali għall-Intrapriża u l-Industrija u fis-serje Ċ ta’ Il-Ġurnal Uffiċjali tal-Unjoni Ewropea. L-ismijiet tal-membri għandhom jinġabru, jiġu pproċessati u ppubblikati skont ir-Regolament (KE) Nru 45/2001.
   Artikolu 4
   Il-ħidma
   1.   Il-Kummissjoni għandha tinnomina l-President tal-Grupp.
   2.   Informazzjoni miksuba mill-partiċipazzjoni fid-deliberazzjonijiet tal-Grupp ma għandhiex tixxandar jekk il-Kummissjoni tqis li tali informazzjoni hi marbuta ma’ kwistjonijiet konfidenzjali bla preġudizzju għar-regoli dwar is-sigurtà kif stabbilit fl-Anness għad-Deċiżjoni 2001/844/KE, KEFA, Euratom.
   3.   Il-Grupp għandu normalment jiltaqa’ fl-istabbilimenti tal-Kummissjoni skont il-proċeduri u l-iskeda stabbiliti minnha. Il-Kummissjoni għandha tipprovdi servizzi segretarjali lill-Grupp. Uffiċjali tal-Kummissjoni li għandhom interess fil-proċeduri jistgħu jattendu l-laqgħat tal-Grupp.
   4.   Il-Grupp għandu jadotta r-regoli ta’ proċedura tiegħu abbażi tar-regoli standard ta’ proċedura adottati mill-Kummissjoni.
   5.   Il-Kummissjoni tista’ tippubblika jew turi fuq l-Internet, fil-lingwa oriġinali tad-dokument ikkonċernat, kwalunkwe sommarju, konklużjoni jew parti minn konklużjoni jew dokument ta’ ħidma tal-Grupp.
   Artikolu 5
   Spejjeż tal-laqgħat
   L-ispejjeż tal-vjaġġ u, fejn ikun xieraq, l-ispejjeż tas-sussistenza għall-membri tal-Grupp fl-ambitu tal-attivitajiet tal-Grupp għandhom jiġu rimborżati mill-Kummissjoni b’konformità mar-regoli tal-Kummissjoni dwar il-kumpens ta’ esperti esterni.
   Il-membri tal-Grupp m’għandhomx jitħallsu għas-servizzi li jagħtu.
   L-ispejjeż tal-laqgħat huma rimborżati fil-limiti tal-baġit annwali allokat lill-grupp mis-servizzi kompetenti tal-Kummissjoni.
   Artikolu 6
   Skadenza
   Id-Deċiżjoni għandha tiskadi fit-30 ta’ Ġunju 2011.
   
      Magħmula fi Brussell, 22 ta’ Ottubru 2008
      
         
            Għall-Kummissjoni
         
         Günter VERHEUGEN
         
            Viċi President
         
      
   
   
      (1)  ĠU L 310, 9.11.2006, p. 15.
   
      (2)  COM(2006) 502 finali, 13.9.2006.
   
      (3)  COM(2008) 652, 17.10.2008.
   
      (4)  ĠU L 317, 3.12.2001, p. 1.
   
      (5)  ĠU L 8, 12.1.2001, p. 1.
   
      ANNESS
      Il-Grupp ta’ Politika Kluster Ewropew
      TERMINI TA' REFERENZA
      1.   Il-kuntest
      A “Grupp Konsultattiv ta' Livell Għoli dwar il-Klusters” ġie stabbilit f’Diċembru 2006 skond l-Inizjattiva Ewropea INNOVA bil-missjoni li jitmexxew diskussjonijiet ta’ politika kluster fl-Ewropa u tiżviluppa aġenda kluster ta’ azzjonijiet komuni li jrawmu l-kooperazzjoni transnazzjonali. Il-grupp kellu rwol ewlieni fit-tħejjija tal-“Memorandum tal-Kluster Ewropew” (1) li tnieda fil-Konferenza tal-Presidenza Ewropea dwar l-Innovazzjoni u l-Klusters fi Stokkolma fit-22-23 ta’ Jannar 2008 u ffirmat minn aktar minn 70 awtorità u aġenzija nazzjonali u reġjonali.
      Il-Komunikazzjoni “Lejn klusters ta’ klassi dinjija fl-Unjoni Ewropea: L-implimentazzjoni ta’ strateġija ta' innovazzjoni fuq bażi wiesgħa” (2) adottatata fis-17.10.2008 tipprevedi t-twaqqif ta’ Grupp ta’ Politika Kluster Ewropew biex jgħin lill-Istati Membri biex jiżviluppaw viżjoni aktar strateġika biex jilħqu massa kritika u eċċellenza ta' klassi dinjija. Il-Grupp se jieħu post il-“Grupp Konsultattiv ta’ Livell Għoli dwar il-Klusters” attwali u jgħolli l-profil u l-viżibilità tiegħu.
      2.   Mandat tal-grupp ta’ politika kluster ewropew
      L-ambitu u l-għan tal-Grupp ta’ Politika Kluster Ewropew hu li jagħmel skambju ta’ intelliġenza dwar politika tal-klusters bl-għan li jesplora aktar kif jista’ jassisti aħjar lill-Istati Membri biex jagħtu appoġġ lit-tfaċċar ta’ klusters ta’ klassi dinjija fl-UE.
      Id-dmirijiet tal-Grupp huma:
      
                  —
               
               
                  li jtejjeb l-għarfien tat-tweġibiet ta’ politika moderna tal-Kummissjoni u l-Istati Membri b’appoġġ għall-eċċellenza tal-klusters;
               
            
                  —
               
               
                  li jidentifika u janalizza aktar il-prassi li rnexxiet u li ma rnexxitx b’appoġġ għall-klusters, u jagħmel rakkomandazzjonijiet dwar kif jista’ jfassal aħjar il-politika tal-klusters fil-Komunità;
               
            
                  —
               
               
                  li jivvaluta x-xejriet internazzjonali fl-iżvilupp tal-klusters u jidentifika sfidi futuri għall-politika tal-klusters bi tweġiba għall-globalizzazzjoni;
               
            
                  —
               
               
                  li jesplora għodod biex jitneħħew ostakoli eżistenti għal kooperazzjoni ta’ klusters transnazzjonali;
               
            
                  —
               
               
                  li janalizza l-komplementaritajiet fost il-politika ewlenija u l-istrumenti finanzjarji f’livell Komunitarju li jappoġġja l-klusters, jiġbed il-konklużjonijiet u jifformola r-rakkomandazzjonijiet;
               
            
                  —
               
               
                  li jikkoordina mal-Alleanza Ewropea tal-Gruppi u fejn xieraq ma’ inizjattivi oħrajn b’appoġġ għall-klusters u l-politika tal-klusters, u jieħu mill-esperjenzi prattiċi tagħhom;
               
            
                  —
               
               
                  li jwettaq massimu ta’ tliet żjarat esploratorji ta' studju fil-mandat tal-membri, bl-għan li jitgħallem mill-esperjenza internazzjonali;
               
            
                  —
               
               
                  li jikkollabora bl-għan li jikkomunika d-diskussjoni u s-sejbiet komuni lill-pubbliku;
               
            
                  —
               
               
                  li jipprovdi lill-Kummissjoni b’rapport intermedju disa’ xhur wara t-tnedija tiegħu u rapport finali fl-aħħar tal-mandat tiegħu b’sommarju tal-progress dwar id-dmirijiet u r-rakkomandazzjonijiet. Dan ir-rapport finali għandu jitqiegħed għad-dispożizzjoni tal-pubbliku.
               
            Il-President għandu jipparteċipa f’konferenzi u okkażjonijiet rilevanti u għandu jippreżenta r-riżultati u s-sejbiet ewlenin tal-Grupp. Ir-rapporti mhumiex se jitqiesu bħala li jirriflettu l-fehmiet tas-servizzi tal-Kummissjoni.
      3.   Kompożizzjoni u operazzjoni
      3.1.   Kompożizzjoni
      Il-Grupp ta’ Politika Kluster Ewropew se jkun magħmul minn massimu ta’ 20 membru ta’ livell għoli bl-esperjenza u l-kompetenza fil-qasam tal-politika tal-kompetittività u l-innovazzjoni. Il-Grupp għandu jikkonsisti minn membri li jirrappreżentaw nies ta’ livell għoli li jfasslu l-politika, negozji u riċerka u istituzzjonijiet ta’ edukazzjoni ta’ livell ogħla.
      Rappreżentanti mill-istituzzjonijiet Ewropej jistgħu jipparteċipaw fil-laqgħat u fl-attivitajiet tal-Grupp bħala osservaturi.
      3.2.   Sejħa għall-Applikazzjonijiet
      Il-Grupp se jitwaqqaf permezz ta’ Sejħa miftuħa għall-Applikazzjonijiet, li għandha tipprovdi sottomissjoni mmotivata b’mod xieraq, fejn tiddikjara r-raġunijiet għall-parteċipazzjoni mixtieqa fil-Grupp. Il-kriterji li ġejjin se jmexxu l-għażla tal-esperti:
      
                  —
               
               
                  Il-membri għandu jkollhom għarfien espert u esperjenza eċċellenti fil-qasam ta’ politika ta’ kompetittività u innovazzjoni f’livelli reġjonali, nazzjonali u komunitarji u għandu jkollhom għarfien tajjeb ħafna dwar ir-rwol tal-gruppi fl-iżvilupp ekonomiku biex jiżguraw li l-analiżi u r-rakkomandazzjonijiet prodotti jkunu fattibli u jirrispettaw il-qafas istituzzjonali u legali tal-UE.
               
            
                  —
               
               
                  Il-membri għandu jkollhom esperjenza soda fl-affarijiet Ewropej u fix-xogħol f’ambjent internazzjonali.
               
            
                  —
               
               
                  Il-membri għandhom ikunu profiċjenti fl-Ingliż kemm bil-fomm u bil-miktub f'livell li jippermettilhom jikkontribwixxu għad-diskussjonijiet u t-tħejjija tar-rapporti.
               
            L-applikazzjonijiet li jaslu minn għand il-partijiet interessati għandhom ikunu akkumpanjati minn materjal li juri li l-kandidat propost jissodisfa l-kondizzjonijiet ta’ hawn fuq.
      Il-membri tal-Grupp jinħatru għal mandat ta’ 18-il xahar. F’każ li espert magħżul ma jkunx disponibbli fil-ħin tal-kompożizzjoni tal-Grupp jew waqt l-eżistenza tiegħu, il-Kummissjoni għandha tiddeċiedi fuq sostitut adattat mill-ġabra ta’ proposti eliġibbli mressqa.
      3.3.   Id-determinazzjoni finali tal-kompożizzjoni tal-Grupp
      Il-Kummissjoni se tiddeċiedi dwar il-kompożizzjoni finali tal-Grupp fuq il-bażi tal-proposti mressqa bħala tweġiba għas-Sejħa għall-Applikazzjonijiet.
      Il-Kummissjoni se tagħżel l-esperti proposti, li jirrappreżentaw l-aħjar l-għarfien espert meħtieġ fir-rigward tal-kwistjonijiet koperti mill-mandat għall-Grupp, kif fost l-oħrajn jixhdu minn esperjenza ta’ qabel fil-proposta jew l-implimentazzjoni ta’ soluzzjonijiet għal dawn il-problemi fl-amministrazzjoni tagħhom, organizzazzjoni prinċipali , assoċjazzjoni jew industrija.
      Barra minn dan, il-Kummissjoni se timmira li tiżgura kopertura ġeografika wiesgħa, kompożizzjoni bbilanċjata tas-sessi u rappreżentazzjoni tajba ta’ partijiet interessati differenti fuq il-bażi tal- proposti li jaslu.
      3.4.   Il-President
      Il-Kummissjoni għandha tagħżel il-President filwaqt li tqis sa liema punt il-persuna magħżula tirrappreżenta b’mod kredibbli l-interessi ewlenin tal-partijiet interessati, tikkontribwixxi biex tiddefinixxi/tifforma l-fehmiet dwar il-politika tal-klusters fir-rigward tal-kwistjonijiet koperti mill-mandat u tirrappreżenta l-għarfien espert meħtieġ. Il-Kummissjoni għandha taħtar lill-President għal mandat ta’ 18-il xahar.
      3.5.   Il-ħidma
      Il-Grupp se jiltaqa’ 4 darbiet f’ġimgħa u se jkun ippresedut mill-President maħtur. Il-Grupp se jkun iffaċilitat minn Segretarjat, ipprovdut minn Kuntrattur Estern. Il-Kuntrattur Estern se jipprovdi assistenza amministrattiva lill-Grupp, inkluż l-organizzazzjoni tal-laqgħat u żjarat ta’ studju, it-tħaffif tal-komunikazzjoni interna, u rimborż tal-ispejjeż tal-vjaġġ u l-akkomodazzjoni tal-membri. Barra minn dan is-Segretarjat se jkun responsabbli tal-organizzazzjoni tal-okkażjoni pubblika finali, kif ukoll il-finalizzazzjoni u t-tixrid tar-rapport finali. L-informazzjoni miksuba bil-parteċipazzjoni fid-deliberazzjonijiet tal-Grupp ma tistax tkun imxandra jekk il-Kummissjoni tgħid li din tkun marbuta ma' kwistjonijiet konfidenzjali.
      3.6.   Tul taż-żmien
      Id-dmirijiet tal-Grupp għandhom jitlestew fi żmien perjodu ta’ 18-il xahar.
      3.7.   L-ispejjeż tal-membri tal-grupp
      Il-Kummissjoni se tniedi Sejħa miftuħa għal Offerti biex tagħżel Kuntrattur Estern li se jkun responsabbli biex jipprovdi s-servizzi segretarjali lill-Grupp u f’dan il-kuntratt tas-servizz se tagħti rimborż tal-ispejjeż tal-vjaġġ u l-akkomodazzjoni mġarrba mill-membri fl-ambitu tal-attivitajiet tal-Grupp.
      
         (1)  It-test tal-Memorandum tal-Grupp Ewropew hu disponibbli f’http://www.proinno-europe.eu/NWEV/uploaded_documents/European_Cluster_Memorandum.pdf
      
         (2)  COM(2008) 652, 17.10.2008